Tulpina britanică de coronavirus se extinde în România. Al cincilea caz a fost confirmat în Constanța.
În România a fost confirmat marți al cincilea caz de COVID-19 cu noua tulpină SARS-CoV2 din Marea Britanie. Bărbatul infectat cu noua tulpină de COVID nu a călătorit în Marea Britanie. DSP Constanța are în desfățurare o nouă anchetă pentru acest caz.
Un nou caz de infecție cu tulpina din Marea Britanie a fost confirmat la Constanța, la un bărbat în vârstă de 69 ani. Este al cincilea caz confirmat în țara noastră, potrivit reprezentanților Institutului Național de Sănătate Publică.Bărbatul a început să aibă simptome de boală în data de 28 decembrie 2020, iar în 02 ianuarie 2021 a efectuat un test RT-PCR al cărui rezultat a fost pozitiv. În perioada 4 ianuarie -6 ianuarie 2021 a fost internat în Constanța, după care, în data de 7 ianuarie 2021 ajunge într-o unitate medicală din București cu stare generală afectată. În data de 17 ianuarie 2021, pacientului i se recoltează o probă pentru un nou test RT-PCR ce revine pozitiv, se ridică suspiciunea infecției cu tulpina B.1.1.7, se face secvențierea cu confirmare astăzi, 26.01.Pacientul nu a călătorit în Marea Britanie și nici nu a intrat în contact cu persoane infectate cu noua variantă de coronavirus.DSP Constanța are în desfățurare o nouă anchetă pentru acest caz.